寄閭丘仲
作者：周孚
朝代：宋

paragraphs: 曩哦佛狸謠，別我江上宅。
不憂道里遠，但恐生死隔。
怱怱分袂去，悲風動悽惻。
寄聲來問我，何忍試鋒鏑。
憔悴山澤間，藜莧尚可食。
寒蝸戀餘涎，欲去我未得。
作書思報子，霜雁正戢翼。
邇來聞吉語，草木有佳色。
驚雷斃梟獍，甘雨厭螟𧎬。
崎嶇各不死，仰荷天地德。
平生長卿舍，依舊立四壁。
君歸亦莫緩，歲晚霜露逼。
相期津上亭，瀝酒酹餘厄。